दमदम आले आंदे दे फुल्लें दा विनोदिनी नैं जेह्का गुलदस्ता पित्तलू दे गुलदानै च सजाइऐ रक्खेआ हा, ओह् अजें बी उत्थें गै सुक्के दा पेदा हा। बोलेआ--"जिच्चर विनोदिनी आइऐ इसी बाह्र नेईं सुटग, एह् इत्थें गै पेआ रौह्ना ऐ’।" उन्नैं फुल्लें सनें गुलदान चुक्किऐ बाह्रा गी छंडेआ। फुल्लदान ठन-ठन करदा रुलकदा पैड़िएं च जाई पेआ। ‘आशा कैं मेरी मन-मर्जी नेईं पांदी, जिह्मां चाह्ना उंआं कैं नेईं करदी? ओह् अपने ठंडे-ठीने ते कमजोर सुआत्मै मूजब गै सेई, कैं मिगी घरिस्ती दे बंधनै च बन्निहऐ नेईं रक्खी सकदी? मिगी कैं हर बेल्लै परेशानी च पाई रक्खदी ऐ।’ इनें सोचें दा पीह्न पींह्दे-पींह्दे सैह्बन नुआढ़ी नजर आशा पर पेई, जिसदा मुंह फक्क पेई गेदा हा, होठ कम्बै दे हे। ओह् खट्टै दे पावे गी थम्मिऐ खड़ोती दी ही ते अचानक कम्बदी -कम्बदी कन्नू दे कमरे च जाई बड़ी।